48. schôdza NR SR - 13.deň - B. popoludní
Dátum: 2021-11-10
Poslanec: Kéry, Marián (SMER - SD)
Druh vystúpenia: Vystúpenie

10. Ďakujem za slovo, pán predsedajúci. Vážené panie poslankyne, páni poslanci, dovoľte, aby som aj ja povedal pár slov k tejto rozprave. Začnem vami, pani poslankyňa Kavecká, my dvaja sme na opačnej strane politickej barikády, ale naozaj chcem oceniť vaše vystúpenie. Bolo plné faktov, ste starostkou obce, bolo to vidieť, popísali ste tie príklady konkrétne z praxe, že ako sa uzatvára zmluva o budúcej kúpnej zmluve a ako to Úrad pre verejné obstarávanie vyhodnocuje, že je to obchádzanie zákona. Ja sa k tomu dostanem v mojej rozprave, ale priznám sa, že ma veľmi nemilo zaskočil váš záver, keď ste vlastne súhlasili so všetkým, s čím prichádza predkladateľ, že ten návrh zákona vítate, a na druhej strane poviete, aby bol návrh, aby sa vrátil tento návrh zákona späť na dopracovanie. Tým ste popreli všetko, čo ste predtým povedali, pani poslankyňa, a opäť ste dali konkrétny príklad toho, že koaličná zmluva je pre vás nejaký svätý grál. Pán poslanec Dostál predtým hovoril to isté, pán poslanec Cmorej v reakcii na vystúpenie pána poslanca Miloša Svrčeka sa tiež oháňal tým, že verí, že nebude podporovať takýto paškvil zákona a že bude dodržiavať koaličnú zmluvu. Dámy a páni, jak sa jedná o konkrétnu pomoc pre obce a mestá, tak, prosím vás, netvárte sa, že máte zviazané ruky koaličnou zmluvou. Ale teraz už k meritu veci. Tento legislatívny návrh novely zákona o verejnom obstarávaní vzišiel ako riešenie situácie, s ktorou sa obce a mestá stretávajú naprieč celým Slovenskom. Prišiel v situácii, kedy sa desiatky samospráv márne domáhajú spravodlivosti zo strany orgánu štátnej správy, konkrétne Úradu pre verejné obstarávanie. Márne boli logické a vecné argumenty, ktoré podľa mňa jednoznačne preukázali opodstatnenie a transparentnosť svojich krokov. Tento návrh vznikol aj na základe diskusie odborníkov a chcem za to poďakovať predkladateľovi pánovi poslancovi Šimkovi, ktorý je zároveň aj primátor Rimavskej Soboty. V tomto prípade naozaj musím konštatovať nadprácu Úradu pre verejnú obstarávanie, ktorou sa za každú cenu snaží preukázať pochybenia obcí a miest. Ak by sme vôbec pripustili možnosť, že obce pochybili, tak by to bolo pochybenie na základe modelu, ktorý im bol viac-menej nanútený zo strany orgánov štátnej správy. Viacerí povedali konkrétne príklady, ja som tiež typ politika, ktorý má rád jasné, vecné argumenty a fakty, takže spomeniem takisto príklad týkajúci sa výstavby nájomných bytov z môjho okresu, z okresu Zlaté Moravce, kedy ma oslovil jeden starosta, ktorého nebudem menovať. A ide o obec, ktorá ani nepristúpila z objektívnych príčin k podpísaniu kúpnej zmluvy. To znamená, že z verejných financií bolo použitých nula eur, napriek tomu Úrad pre verejné obstarávanie tejto obci vyrubil pokutu približne 28-tisíc eur, to je 5 % z tej obstaranej celkovej sumy. Dámy a páni, to mi tak pripomína kauzu piešťanského cétečka, pre ktoré bolo, poviem, veľa kriku pre nič, pretože porozprávali sme o tom toľko, viacerých to stálo politické funkcie a my vieme, že žiadne cétečko sa nekúpilo a žiadna štátu, a žiadna škoda štátu spôsobená nebola. Takže 28-tisíc, z nulovej hodnoty vyrubil Úrad pre verejné obstarávanie pokutu 28-tisíc eur. A ešte požiadal obec, aby mu zmluvu zaslala, keď bude podpísaná. Zrejme, aby bol spis kompletný. No ale kompletný tento spis zrejme nikdy nebude, pretože obec vzhľadom na situáciu už ani neplánuje nájomné byty takto nadobudnúť. Ministerstvo dopravy a výstavby Slovenskej republiky spolu so Štátnym fondom rozvoja bývania vo veľkom vyzýva samosprávy, aby čerpali zdroje na nájomné bývanie pre občanov. Tieto výzvy, a často sú to aj platené reklamy, sa však míňajú účinkom, pretože predstavitelia miest a obcí majú obavu, opodstatnenú obavu, že môžu byť sankcionovaní. Preto súhlasím, že je nutné a potrebné napraviť chyby z minulosti a upraviť legislatívu tak, aby bola zosúladená. Nielen ja, ale celý poslanecký klub strany SMER – sociálna demokracia tento predložený návrh zákona podporí. Ďakujem za pozornosť.